IZVEDBENA UREDBA KOMISIJE (EU) 2018/1532

z dne 12. oktobra 2018

o neobnovitvi odobritve aktivne snovi dikvat v skladu z Uredbo (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet ter o spremembi Izvedbene uredbe Komisije (EU) št. 540/2011

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (1) ter zlasti člena 20(1) in člena 78(2) Uredbe,

ob upoštevanju naslednjega:

(1) Dikvat je bil z Direktivo Komisije 2001/21/ES (2) vključen v Prilogo I k Direktivi Sveta 91/414/EGS (3) kot aktivna snov.

(2) Aktivne snovi, vključene v Prilogo I k Direktivi 91/414/EGS, se štejejo za odobrene v skladu z Uredbo (ES) št. 1107/2009 in so navedene v delu A Priloge k Izvedbeni uredbi Komisije (EU) št. 540/2011 (4).

(3) Odobritev aktivne snovi dikvat, kot je določena v delu A Priloge k Izvedbeni uredbi (EU) št. 540/2011, preneha veljati 30. junija 2019.

(4) Zahtevka za obnovitev vključitve dikvata v Prilogo I k Direktivi 91/414/EGS sta bila predložena v skladu s členom 4 Uredbe Komisije (EU) št. 1141/2010 (5) v roku, določenem v navedenem členu.

(5) Vložnika sta v skladu s členom 9 Uredbe (EU) št. 1141/2010 predložila dopolnilno dokumentacijo. Država članica poročevalka je zahtevka ocenila kot popolna.

(6) Država članica poročevalka je pripravila poročilo o oceni obnovitve v posvetovanju z državo članico soporočevalko ter ga 19. septembra 2014 predložila Evropski agenciji za varnost hrane (v nadaljnjem besedilu: Agencija) in Komisiji.

(7) Agencija je poročilo o oceni obnovitve poslala vložnikoma in državam članicam, da bi predložili pripombe, ter prejete pripombe posredovala Komisiji. Agencija je tudi javnosti zagotovila dostop do povzetka dopolnilne dokumentacije.

(8) Agencija je 12. novembra 2015 Komisiji predložila svoj sklep (6) o tem, ali se za dikvat lahko pričakuje, da bo izpolnjeval merila za odobritev iz člena 4 Uredbe (ES) št. 1107/2009. Agencija je ugotovila veliko tveganje za delavce, navzoče osebe in prebivalce. Agencija in en vložnik sta po objavi te ugotovitve opravila tehnično razpravo o oceni neprehranskega tveganja. Novembra 2017 je Agencija vložnika obvestila, da je bila ocena končana ob upoštevanju najustreznejšega znanstvenega pristopa, vendar lahko Komisija meni, da je treba ponovno oceniti neprehransko izpostavljenost dikvatu, tako da za to pooblasti Agencijo. Komisija je Agencijo za to ponovno oceno neprehranske izpostavljenosti dikvatu pooblastila 19. februarja 2018. Agencija je 17. aprila 2018 (7) potrdila visoko tveganje za navzoče osebe in prebivalce pri vseh scenarijih. Poleg tega je bilo ugotovljeno visoko tveganje za ptice (8).

(9) Komisija je vložnika pozvala, da predložita pripombe k sklepu Agencije, izjavi Agencije iz leta 2018 in, v skladu s členom 17(1) Uredbe (EU) št. 1141/2010, tudi pripombe k osnutku poročila o pregledu. Vložnika sta predložila pripombe, ki so bile natančno pregledane.

(10) Vendar kljub argumentom, ki sta jih predložila vložnika, pomislekov v zvezi s snovjo ni bilo mogoče odpraviti.

(11) Posledično je bilo za eno ali več reprezentativnih uporab vsaj enega fitofarmacevtskega sredstva, ki vsebuje dikvat, ugotovljeno, da merila za odobritev iz člena 4 Uredbe (ES) št. 1107/2009 niso izpolnjena. Zato je v skladu s členom 20(1)(b) navedene uredbe primerno, da se odobritev aktivne snovi dikvat ne obnovi.

(12) Državam članicam bi bilo treba zagotoviti dovolj časa za preklic registracij fitofarmacevtskih sredstev, ki vsebujejo dikvat.

(13) Za fitofarmacevtska sredstva, ki vsebujejo dikvat in pri katerih države članice odobrijo morebitno prehodno obdobje v skladu s členom 46 Uredbe (ES) št. 1107/2009, bi se moralo navedeno obdobje izteči najpozneje 4. februarja 2020.

(14) Ta uredba ne vpliva na predložitev ponovnega zahtevka za odobritev dikvata v skladu s členom 7 Uredbe (ES) št. 1107/2009.

(15) Stalni odbor za rastline, živali, hrano in krmo ni podal mnenja v roku, ki ga je določil njegov predsednik. Potreben je bil izvedbeni akt, zato je predsednik odboru za pritožbe predložil osnutek izvedbenega akta v nadaljnjo obravnavo. Odbor za pritožbe ni podal mnenja –

SPREJELA NASLEDNJO UREDBO:

Člen 1 Neobnovitev odobritve aktivne snovi Odobritev aktivne snovi dikvat se ne obnovi.

Člen 2 Prehodni ukrepi Države članice prekličejo registracije fitofarmacevtskih sredstev, ki vsebujejo dikvat kot aktivno snov, najpozneje do 4. maja 2019.

Člen 3 Prehodno obdobje Morebitno prehodno obdobje, ki ga države članice odobrijo v skladu s členom 46 Uredbe (ES) št. 1107/2009, je čim krajše, izteče pa se najpozneje do 4. februarja 2020.

Člen 4 Sprememba Izvedbene uredbe (EU) št. 540/2011 V delu A Priloge k Izvedbeni uredbi (EU) št. 540/2011 se vrstica 15 za dikvat črta.

Člen 5 Začetek veljavnosti Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 12. oktobra 2018 Za Komisijo Predsednik Jean-Claude JUNCKER

(1) UL L 309, 24.11.2009, str. 1.

(2) Direktiva Komisije 2001/21/ES z dne 5. marca 2001 o spremembi Priloge I k Direktivi Sveta 91/414/EGS o dajanju fitofarmacevtskih sredstev v promet za vključitev aktivnih snovi amitrola, dikvata, piridata in tiabendazola (UL L 69, 10.3.2001, str. 17).

(3) Direktiva Sveta 91/414/EGS z dne 15. julija 1991 o dajanju fitofarmacevtskih sredstev v promet (UL L 230, 19.8.1991, str. 1).

(4) Izvedbena uredba Komisije (EU) št. 540/2011 z dne 25. maja 2011 o izvajanju Uredbe (ES) št. 1107/2009 Evropskega parlamenta in Sveta glede seznama registriranih aktivnih snovi (UL L 153, 11.6.2011, str. 1).

(5) Uredba Komisije (EU) št. 1141/2010 z dne 7. decembra 2010 o postopku za podaljšanje vključitve druge skupine aktivnih snovi v Prilogo I k Direktivi Sveta 91/414/EGS in oblikovanju seznama navedenih snovi (UL L 322, 8.12.2010, str. 10).

(6) EFSA (Evropska agencija za varnost hrane), 2015. Conclusion on the peer review of the pesticide risk assessment of the active substance diquat. (Sklep o strokovnem pregledu ocene tveganja za pesticide z aktivno snovjo dikvat.) EFSA Journal 2015; 13(11):4308, 127 str.

(7) EFSA (Evropska agencija za varnost hrane), 2018. Statement on non-dietary exposure on diquat. (Izjava o neprehranski izpostavljenosti dikvatu.) EFSA Journal 2018; 16(4):5260, 111 str.

(8) EFSA (Evropska agencija za varnost hrane), 2015. Conclusion on the peer review of the pesticide risk assessment of the active substance diquat. (Sklep o strokovnem pregledu ocene tveganja za pesticide z aktivno snovjo dikvat.) EFSA Journal 2015; 13(11):4308, 127 str.